Alan' i Ranobe

Ny **Alan' i Ranobe** dia faritra misy ala any amin' ny ilany atsimo-andrefan' i Madagasikara eo anelanelan' ny renirano Manombo sy ny ony Fiherena, any amin' ny 32 km avaratr' i Toliara, any amin' ny Lalam-pirenena faha-9, dia faritra misy ny karazan-javamananaina miavaka tsy manam-paharoa. Tamin' ny taona 2015 dia nosokajiana ho faritra arovana amin' ny anarana hoe "Ranobe PK32" izy io, izay mirefy 168&nbsp;500 ha.

## Ny zavamananaina ao naty ala

### Ny zavamaniry
Ny velaran-javamaniry ao amin' io ala io dia isan-karazany, anisan' izany ny kirihitra amoron-tsiraka eny amin' ny dongom-pasika, ny kirihitra misy tsilo maina anjakan' ny *[[Didiereaceae|Didieraceae]]*, ary ny ala maina mikitroka mahatratra 15 m mahery, izay ahitana ny karazana zaha toy ny *[[Adansonia rubrostipa]]* sy ny *[[Adansonia za]]*. Ny 90 % amin' ny karazan-javamaniry hita ao dia tsy manam-paharoa eto amin' izao tontolo izao.

### Ny biby
Be dia be ny karazam-biby any, izay ahitana karazana vorona miisa 148 sy karazana biby mandady sy mikisaka miisa 42 voarakitra an-tsoratra. Ahitana karazana gidro sy maky valo ao amin' io faritra io, izay maneho ny fahasamihafan' ny karazan' ireo biby ireo indrindra any amin' ny ilany atsimo-andrefan' i Madagasikara.

## Tandindomin-doza

### Fitrandrahana ala
Tandindomin-doza ny Alan' i Ranobe noho ny fanapahana hazo sy ny famokarana arina, izay miteraka faharinganan' ny 35,3&nbsp;% amin' ny fitambaran' ny velarant-tany misy ny ala. Misy ny ezaka fitahirizana ho amin' ny fiarovana sy famerenana amin' ny laoniny ity ala tsy manam-paharoa ity, ka anisan' izany ny fandaharan' asa fambolen-kazo sy ny fandraisana anjaran' ny vondrom-piarahamonina eo an-toerana.

### Ny fitrandrahana harena an-kibon' ny tany
Ankehitriny dia misy ny tetikasa fitrandrahana harena an-kibon' ny tany (ilmenita sy zirkôna, ary rotila) ao amin' ny faritra misy ny Alan' i Ranobe izay sahanin' ny orinasa Toliara Sands teo aloha sy ny Base Toliara ankehitriny (2025) izay miorina 50 km ao avaratr' i Toliara. 

Rehefa nisy ny fanoherana nataon' ny vondrom-piarahamonina sy ny fikambanana mpiaro ny tontolo iainana, indrindra ny mpiaro ny Alan' i Ranobe, dia nosakanan' ny fanjakana malagasy tamin' ny taona 2019 ilay tetikasa. Atahorana mantsy ny hisian' ny fiatraikany ratsy sy lehibe amin' ny tontolo iainana, anisan' izany ny fanimbana ny toeram-ponenana voajanaharin' ny karazan-javamananaina (ala mirefy 455 ha) sy ny fakana tanin' ny mponina ao an-toerana. Ny fanamboaran-dalana mirefy 55 km hitaterana ny harena an-kibon' ny tany mankany amin' ny seranan-tsambon' i Toliara dia mety hanimba ny faritra arovana Ranobe PK32, izay mety hampisaratsaraka ny ala sy hampitoka-monina ny karazan-javamananaina ao aminy. Ity faritra ity dia anisan' ny Ala Mikea, izay malaza fantatra amin' ny fisian' ny karazan-javamananaina  tsy manam-paharoa ao aminy. Ny fasika misy mineraly dia misy oraniôma sy tôriôma etsaka dia betsaka, sy singa radiôaktifa  ao anaty zirkôna. Ny fandotoana vokatr' izany dia mety hisy fiantraikany amin' ny karazanm-biby amin' ny alalan' ny rano sy ny vovoka, ary mety hisy hiteraka fiovan' ny fototarazo. Io tetikasa io dia handany rano 500 m³ isan' ora, izay hotrohina 100 m avy any anaty tany, ka mandrahona ny tahirin-drano ho an' ny taranaka ho avy izany.

Na izany aza dia milaza ny tompon' andraikitra ao amin' ny Base Toliara sy ny mpanohana ilay tetikasa fa hiteraka asa sy fampandrosoana ara-toekarena ny fitrandrahana harena an-kibon' ny tany. Mbola tsy azo antoka anefa ny tombontsoa ho an' ny mponina. Amin' izao fotoana izao dia mijanona ny tetikasa, saingy misy ny tsindry amin' ny famohazana azy indray.

## Jereo koa

* Fitrandrahana ao Ranobe

## Loharano sy fanamarihana